Aquest cap de setmana, Fira del Comerç a l'Eliana
05 de desembre de 2022

La plaça del País Valencià acollirà aquest cap de setmana, del 10 i 11 de desembre, la tradicional Fira del Comerç amb motiu de l'arribada de les festes i amb l'objectiu de promoure les compres nadalenques en el comerç local. La Fira, que comptarà amb una trentena d'estands, obrirà el dissabte a les 10 del matí i comptarà amb tallers per als i les més menudes, el racó del Pare Noel, actuacions nadalenques, un programa especial de RàdioTúria i el lliurament dels premis a l’Ús del Valencià en el Comerç Local 2022. Ja a la vesprada, tornarà l'oferta d'oci infantil amb tallers i contacontes, les actuacions i la inauguració del Betlem de Playmobil.

Durant tota la jornada del diumenge no faltaran, de nou, els tallers infantils, la desfilada de moda, espectacles de màgia i actuacions musicals. Aquesta nova edició tancarà a les 20 hores amb focs artificials.

A més, l'Ajuntament ha editat una Guia Comercial i Professional, amb l'objectiu d'oferir a la ciutadania una eina pràctica i senzilla que li permeta visualitzar i localitzar l'oferta local d'establiments comercials, d'hostaleria i de serveis, agrupats per activitats econòmiques i amb totes les dades de contacte. Prop de 200 establiments, que s'espera ampliar en pròximes edicions, i que reflecteixen part de la gran oferta que es pot trobar a l'Eliana.

El primer edil, Salva Torrent, ha animat a realitzar les compres nadalenques en el xicotet comerç i en els serveis de proximitat, “perquè la ciutadania puga gaudir de productes i serveis de qualitat prop de casa i en uns establiments on, a més, preval la confiança i el tracte personalitzat, i que al seu torn, genera llocs de treball i riquesa en el municipi”.